DEĊIŻJONI TAL-KUMMISSJONI
tad-9 ta' Marzu 2006
dwar l-għotja ta' derogi biex is-sistemi ta' l-istatistika ta' l-Isati Membri jiġu f'konformità mar-Regolament (KE) Nru 1161/2005 tal-Parlament Ewropew u tal-Kunsill
(innotifikata taħt dokument numru C(2006) 706)
(It-testi biċ-Ċek, bid-Daniż, bl-Estonjan, bil-Finlandiż, bil-Franċiż, bil-Grieg, bl-Ingliż, bl-Iżvediż, bil-Malti, bil-Portugiż, bis-Slovakk, bis-Sloven u bl-Ungeriż biss huma awtentiċi)
(2006/209/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1161/2005 tal-Parlament Ewropew u tal-Kunsill tas-6 ta' Lulju 2005 dwar il-ġabra ta' kontijiet trisemestrali mhux finanzjarji mis-settur istituzzjonali (1), u b'mod partikolari l-Artikolu 3(4) tiegħu,
Wara li kkunsidrat it-talbiet mir-Repubblika Ċeka, ir-Renju tad-Danimarka, ir-Repubblika ta' l-Estonja, ir-Repubblika Ellenika, l-Irlanda, ir-Repubblika ta' Ċipru, il-Gran Dukat tal-Lussemburgu, ir-Repubblika ta' l-Ungerija, ir-Repubblika ta' Malta, ir-Repubblika Portugiża, ir-Repubblika tas-Slovenja, ir-Repubblika tas-Slovakkja, ir-Repubblika tal-Finlandja, ir-Renju ta' l-Iżvezja u r-Renju Unit tal-Gran Brittanja u ta' l-Irlanda ta' Fuq,
Billi:
(1)
Ir-Regolament (KE) Nru 1161/2005 jispeċifika l-lista ta' data trisemestrali li trid tiġi trażmessa mit-3 ta' Jannar 2006 'il quddiem.
(2)
L-Artikolu 3(4) tar-Regolament (KE) Nru 1161/2005 jistipula li d-derogi minn dak ir-Regolament jistgħu jiġu aċċettati mill-Kummissjoni jekk is-sistemi nazzjonali ta' statistika jeħtieġu adattament kbir. Tali derogi m'għandhomx idumu aktar minn tliet snin mid-data tad-dħul fis-seħħ tar-Regolament.
(3)
Numru ta' awtoritajiet ta' Stati Membri talbu, permezz ta' ittra, biex jingħataw id-derogi skond l-Artikolu 3(4) tar-Regolament (KE) Nru 1161/2005.
(4)
Mill-informazzjoni pprovduta lill-Eurostat, jidher li t-talbiet għall-derogi ta' l-Istati Membri huma ġejjin mill-bżonn ta' emendi kbar fis-sistemi nazzjonali ta' l-istatistika sabiex jikkonformaw bis-sħiħ mar-Regolament (KE) Nru 1161/2005. Il-ġabra tal-kontijiet trisemestrali mhux finanzjarji mis-settur istituzzjonali titlob sorsi addizzjonali ta' data, l-iżvilupp ta' għodod ġodda ta' l-isatistika u d-disinn u l-implimentazzjoni tas-sistema ta' produzzjoni li hija kapaċi tilħaq skandenzi qosra. Id-derogi mitluba għandhom għalhekk jingħataw,
ADOTTAT DIN ID-DECIZJONI:
Artikolu 1
Id-derogi huma hawnhekk mogħtija lill-Istati Membri mniżżla fl-Anness, skond il-kundizzjonijiet u soġġetti għal-limiti stipulati fih, sabiex jippermetti lil dawk l-Istati Membri biex iġibu is-sistemi nazzjonali ta' l-istatistika rispettivi f'konformità mar-Regolament (KE) Nru 1161/2005.
Artikolu 2
Din id-Deċiżjoni hija indirizzata lir-Repubblika Ċeka, lir-Renju tad-Danimarka, lir-Repubblika ta' l-Estonja, lir-Repubblika Ellenika, lill-Irlanda, lir-Repubblika ta' Ċipru, lill-Gran Dukat tal-Lussemburgu, lir-Repubblika ta' l-Ungerija, lir-Repubblika ta' Malta, lir-Repubblika Portugiża, lir-Repubblika tas-Slovenja, lir-Repubblika tas-Slovakkja, lir-Repubblika tal-Finlandja, lir-Renju ta' l-Iżvezja u lir-Renju Unit tal-Gran Brittanja u ta' l-Irlanda ta' Fuq.
Magħmula fi Brussell, id-9 ta' Marzu 2006.